《次韵宇文守携酒相访》
宋代·李石

天雷裂山崖，骤雨翻盆盎。
田亩怀政最，草木知治状。
使君富经术，暂屈乘一障。
黄堂燕清香，比屋醉春酿。
文章出指授，学校均幼壮。
独我困樊笼，老矣神不王。
寻医诗未免，勉力追绝唱。
滔滔原夫辈，感此舍人样。
旌旗出幽扉，俎豆忽迂访。
小摘情益亲，村舂未忍相。
蜀叟初不识，汉墨拜奇贶。
从今门张罗，一任台无饷。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。